P r e d k l a d a c i a  s p r á v a
 
Uznesením vlády SR č. 791/1998 zo dňa 18. novembra 1998 bola v bode C.1. tohto uznesenia uložená ministrovi školstva  povinnosť predkladať vláde SR správy o dosiahnutých výsledkoch a prínosoch účasti pracovísk SR na vedeckom programe CERN. 
Vzhľadom na to, že slovenské pracoviská sú zapojené i do spolupráce  medzinárodného centra SÚJV Dubna, problematika ktorého je tiež zameraná do oblasti teoretickej fyziky, Ministerstvo školstva SR považuje za účelné v rámci vyhodnotenia bodu C.1. predložiť zároveň aj správu o účasti pracovísk na aktivitách SÚJV, ktorého je Slovenská republika riadnym členom od roku 1993. 
Ako iniciatívny materiál predkladáme aj stručnú správu o účasti pracovísk výskumu a vývoja Slovenskej republiky na aktivitách medzinárodného výskumného centra (ICGEB) vzhľadom na aktuálnosť riešenej problematiky.
Správa sa preto skladá z  troch častí, pričom každá časť podáva stručnú charakteristiku spolupráce, prínos pre SR. V prípade spolupráce s CERN a SÚJV Dubna aj návrh na finančné zabezpečenie účasti slovenských pracovísk na programoch CERN, SÚJV Dubna na roky 2002-2008. 
V prílohe materiálu sú uvedené výsledky dosiahnuté v rokoch 1999-2000 v rámci jednotlivých projektov a experimentov spolupráce CERN, SÚJV Dubna. 
Za spoluprácu s CERN príloha obsahuje aj prehľad o čerpaní účelovo pridelených finančných prostriedkov zo štátneho rozpočtu na jednotlivé projekty spolupráce CERN za roky 1999 a 2000.
Slovensko je od roku 1993 členským štátom Európskej organizácie pre jadrový výskum CERN v Ženeve. (V poslednej dobe sa oficiálne používa pre CERN priliehavejší názov Európske laboratórium pre časticovú fyziku). Ide o medzivládnu organizáciu, založenú v roku 1954, ktorá v súčasnosti združuje 20 európskych krajín. Predstavuje svetovú špičku v oblasti výskumu najjemnejšej štruktúry hmoty. Slovenské pracoviská sa v rokoch 1999-2001 zúčastňovali na projektoch ALICE (31 pracovníkov),  ATLAS (22 pracovníkov), W97, NA57 a NA49 (26 pracovníkov) a DELPHI (2 pracovníci). Riešitelia boli zo 4 pracovísk (Fakulta matematiky, fyziky a informatiky UK, Fyzikálny ústav SAV, Prírodovedecká fakulta UPJŠ,  Ústav experimentálnej fyziky SAV v Košiciach) . Členstvo v CERN má značný pozitívny dopad aj na vedné odbory na Slovensku, ktoré priamo neparticipujú v CERN experimentoch. Ide najmä o informačné technológie a ich transfer na Slovensko, o transfer špičkovej elektroniky, o fyziku kovov a kryogeniku. CERN je aj ideálnym miestom pre „interface“ v oblasti moderných technológií s možnosťou priameho zaučenia našich špecialistov v týchto oblastiach.
 
Slovenská republika je riadnym členom medzivládnej organizácie Spojeného ústavu jadrových výskumov (SÚJV) v Dubne (Ruská federácia), od 1. januára 1993. V SÚJV sa združuje 18 riadnych členských štátov Európy a Ázie spolu s Kubou a dve asociované členské krajiny Nemecko a Maďarsko. Spolupráca výskumných pracovísk SR je skoncentrovaná hlavne na problematiku v oblasti teoretickej fyziky, relativistickej jadrovej fyziky, fyziky ťažkých iónov, aplikovanej matematiky, neutrónovej fyziky, fyziky pevných látok a biologických materiálov. Do aktívnej spolupráce s SÚJV sa v rokoch 1999 - 2001 zo SR zapojili pracoviská SAV ( Fyzikálny ústav SAV, Elektrotechnický ústav SAV, Ústav merania SAV, Ústav experimentálnej fyziky SAV v Košiciach), vysokých škôl  (Fakulta matematiky, fyziky a informatiky, UK, Prírodovedecká fakulta UK, Farmaceutická fakulta UK, Fakulta Managementu UK, Elektrotechnická fakulta STU, Strojnícka fakulta TU Košice, Elektrotechnická fakulta TU Košice, Stavebná fakulta TU Košice, Hutnícka fakulta TU Košice, Prírodovedecká fakulta UPJŠ), rezortný ústav (Ústav preventívnej a klinickej medicíny v Bratislave) s viac ako 100 expertmi.
 
Ministerstvo školstva SR je odborným garantom uvedených  spoluprác a vykonáva koordináciu a zabezpečovanie účasti slovenských pracovísk. 
 
Prínos spolupráce SR v rámci programov CERN a SÚJV v Dubne spočíva hlavne v možnosti účasti expertov SR na príprave experimentov a na riešení problémov fundamentálnych a aplikovaných výskumov svetového významu. Ďalej je to výchova odborných kádrov SR pre prácu s rôznymi jadrovými zariadeniami, ktorými zatiaľ Slovensko nedisponuje. 
 
Bez dlhodobej spolupráce SR so SÚJV v Dubne by nebola možná súčasná výstavba Cyklotrónového centra na Slovensku.  
 
Okrem zásadných prínosov pre vedecké poznanie v oblasti časticovej fyziky, súvisiacich so základnými otázkami vzniku, existencie a usporiadania vesmíru, Zeme a života, je významná aj tá skutočnosť, že členstvo SR v CERN a SÚJV Dubna a práca našich experimentálnych skupín v CERN a v SÚJV Dubna má dopad na iné vedné odbory a na priemysel v SR, čím sa značná časť príspevku vracia do SR. 
 
Členstvo v organizáciách CERN a SÚJV Dubna zvyšuje možnosť účasti našich podnikov na získavanie objednávok z CERN a SÚJV Dubna. Účasť podnikov zo SR na vysoko špecializovaných prácach  zároveň udržuje zamestnanosť v týchto podnikoch.
 
Predkladaný materiál zdôvodňuje nevyhnutnosť účelového financovania týchto spoluprác.  Vzhľadom na výnimočné skutočnosti súvisiace s výstavbou experimentu LHC, ide o navýšenie finančných prostriedkov na realizáciu spolupráce v rámci programov CERN. 
Nedostatočné financovanie spolupráce slovenských skupín na výstavbe experimentov na v súčasnosti budovanom urýchľovači LHC môže ohroziť nielen prácu našich experimentálnych skupín v CERN, a tým aj zmysel plnohodnotného členstva SR v tejto významnej medzinárodnej organizácii, ale aj objednávky z CERN pre podniky na Slovensku. 
 
	Slovenská republika je členom Medzinárodného centra pre genetické inžinierstvo a biotechnológie (ICGEB) pri OSN na základe uznesenia vlády SR č.755 zo dňa 21.októbra 1997. Neuroimunologický ústav SAV bol poverený vládou Slovenskej republiky na základe tohto uznesenia funkciou Národného vedeckého centra (NVC) pre spoluprácu Slovenskej republiky s Medzinárodným centrom pre genetické inžinierstvo a biotechnológie (ICGEB) pri OSN. Účasť Slovenska na prestížnych projektoch ICGEB je nedostatočná.  Vzhľadom na význam riešenej problematiky z hľadiska uplatnenia týchto moderných trendov pre potreby praxe, MŠ SR predkladá ako iniciatívny materiál aj stručnú doplňujúcu informáciu o ICGEB.     
 
	V závere materiálu sú stanovené pre Ministerstvo školstva SR interné úlohy 1. – 5., na zefektívnenie spolupráce a účasti pracovísk výskumu a vývoja Slovenskej republiky na aktivitách medzinárodných výskumných centier Európskej organizácie pre jadrový výskum (CERN) v Ženeve, Spojeného ústavu jadrových výskumov (SÚJV) v Dubne, zvlášť na posilnenie a rozvoj výskumu v oblasti genomiky, génového inžinierstva a biotechnológií v Slovenskej republike a jeho zapojenie do aktivít Medzinárodného centra pre genetické inžinierstvo a biotechnológie (ICGEB) v Terste.